Forslag til EUROPA-PARLAMENTETS OG RÅDETS DIREKTIV om ændring af direktiv 80/232/EØF for så vidt angår værdiskalaen for nominelle vægtmængder for kaffeekstrakter og cikorieekstrakter

(forelagt af Kommissionen)

BEGRUNDELSE

1. Baggrund

Formålet med Rådets direktiv 80/232/EØF af 15. januar 1980, senest ændret ved direktiv 87/356/EØF, er at harmonisere værdiskalaerne for tilladte nominelle mængder og nominelle rumfang for visse færdigpakkede varer på fællesskabsniveau. Direktivet indeholder værdiskalaer pr. produkt eller produktgruppe, som alle er valgfri, dog med undtagelse af den seneste tilføjelse med hensyn til strikkegarn i 1987, der er obligatorisk. Produkter, der sælges i en mængde i den fastsatte værdiskala, kan markedsføres i Fællesmarkedet.

En række andre direktiver, især vedrørende levnedsmidler, indeholder imidlertid som regel også værdiskalaer for færdigpakkede varer. Artikel 4 i direktiv 77/436/EØF, ændret ved direktiv 85/573/EØF af 19. december 1985, indeholder således en obligatorisk værdiskala for kaffeekstrakter og cikorieekstrakter.

I forbindelse med omskrivningen af dette direktiv i 1999 fandt man det mere passende at indføje den obligatoriske værdiskala i det horisontale direktiv om færdigpakkede varer. Det nye direktiv til erstatning af det tidligere indeholder således ikke nogen artikel, hvormed den obligatoriske værdiskala fastsættes. Det fremgår af direktivets betragtninger, at "Kommissionen agter snarest og under alle omstændigheder inden den 1. juli 2000 at foreslå, at de forskellige vægtkategorier af færdigpakninger af de produkter, der er omfattet af nærværende direktiv, fastlægges i direktiv 80/232/EØF".

Dette forslag er resultatet af, at Kommissionen har forpligtet sig til at ændre det nuværende direktiv 80/232/EØF ved at tilføje den obligatoriske værdiskala, der tidligere var indeholdt i direktivet om kaffeekstrakter og cikorieekstrakter. Formålet er at bevare retsgrundlaget i fællesskabsretten for denne værdiskala. Der er ikke behov for at tilpasse værdiskalaen, eftersom den inden for denne sektor i et tilstrækkeligt omfang giver mulighed for varernes fri bevægelighed.

2. Ændringsforslagets anvendelsesområde og formål

2.1. Indføjelse af den obligatoriske værdiskala

Formålet med dette ændringsforslag er at indføje den obligatoriske værdiskala for kaffeekstrakter og cikorieekstrakter i bilag I til direktiv 80/232/EØF. Denne værdiskala har allerede fundet anvendelse, og alle medlemsstaterne har gennemført den i deres nationale lovgivning. Årsagen til dette skift er, at man vil forsøge at forbedre fællesskabsrettens gennemsigtighed ved at samle alle værdiskalaer i et enkelt horisontalt direktiv, nemlig direktiv 80/232/EØF. Ved at bevare den pågældende værdiskala er det ligeledes muligt at bevare retsgrundlaget i fællesskabsretten for de eksisterende nationale gennemførelsesbestemmelser i medlemsstaterne. Hvis ikke man foretager denne ændring, vil visse medlemsstater måske fjerne den eksisterende værdiskala eller indføre en anden, og således ændre den nuværende gunstige situation, hvor der inden for denne sektor findes fri bevægelighed for varer.

2.2. Henstillingerne i SLIM-IV-forslaget er endnu ikke indarbejdet

Fællesskabsretten om færdigpakkede varer, herunder direktiv 80/232/EØF, var i 1999 genstand for en SLIM-analyse (enklere lovgivning for det indre marked). Denne SLIM-undersøgelse resulterede i en række henstillinger med hensyn til, hvorledes de eksisterende retlige rammer kunne forbedres for at opfylde markedets behov og sikre, at det indre marked fungerer korrekt på dette område. Kommissionen undersøger fortsat, hvorledes man bedst kan tage højde for disse henstillinger. Den har givet udtryk for følgende holdning:

"Kommissionen vil nøje gennemgå de enkelte henstillinger i Slim-gruppens rapport og, hvor det er passende, foreslå de fornødne foranstaltninger i tæt samarbejde med medlemsstaterne og andre berørte parter. Slim-gruppens rapport giver et nyttigt overblik over, hvilke problemer der er ved anvendelsen af den gældende lovgivning, og viser, hvilke områder der bør klarlægges og forbedres."

Formålet med det nuværende ændringsforslag er på ingen måde at følge op på en SLIM-henstilling, men blot at sikre, at fællesskabsrettens eksisterende bestemmelser på dette område fortsat kan finde anvendelse. Det fremgår imidlertid af SLIM-henstillingerne vedrørende værdiskalaer, at de obligatoriske værdiskalaer på fællesskabsniveau er en mulighed, der bør overvejes, fordi det vil give retssikkerhed og er mere hensigtsmæssigt for det indre marked. Ændringsforslaget er i denne henseende således ikke i strid med SLIM-henstillingerne.

3. Forslagets indhold

Hensigten med forslaget er at ændre artikel 5 i direktiv 80/232/EØF om obligatoriske værdiskalaer ved at tilføje en ny værdiskala og ved at specificere denne skala nærmere i bilaget.

Bestemmelserne træder i kraft 20 dage efter direktivets offentliggørelse. Denne korte frist begrundes med, at skalaen allerede er en del af den gældende fællesskabsret, og derfor allerede er blevet gennemført i alle medlemsstater.

4. Overensstemmelse med Fællesskabets principper

Proportionalitetsprincippet

Direktivet fastsætter værdiskalaer for tilladte nominelle mængder og nominelle rumfang for visse færdigpakkede varer i Fællesskabet med henblik på at opnå en harmoniseret anvendelse. En anvendelse af harmoniserede værdiskalaer vil gøre det muligt at rationalisere fremstillingsprocessen og give forbrugerne klare og sammenlignelige oplysninger.

Nærhedsprincippet

Samtlige medlemsstater har gennemført værdiskalaen, der er en del af den gældende fællesskabsret, i deres nationale lovgivning.

5. Overensstemmelse med Fællesskabets politikker

Industripolitik

Den europæiske industris konkurrenceevne er bedst tjent med obligatoriske værdiskalaer, fordi man herved opnår fælles spilleregler for markedskræfternes frie spil, hvilket giver forbrugerne mest valuta for pengene. Den repræsentative gruppe for den europæiske industri (AFCASOLE) har insisteret på, at Kommissionen holder sig til sin oprindelige plan og fastsætter bestemmelser, der bevarer den eksisterende obligatoriske værdiskala, inden den 1. juli.

Forbrugerpolitik

Foreskrevne mængder er en af de mest grundlæggende former for forbrugeroplysning. Det giver gennemsigtighed, hvilket især er relevant for svagsynede, der ofte ikke kan tyde oplysningerne på pakningen, og som har svært ved at læse angivelsen om enhedspris. Royal National Institute for the Blind (RNIB) har af disse årsager insisteret på, at den obligatoriske værdiskala fastholdes.

6. Konsekvensanalyse

Fastholdelsen af den obligatoriske værdiskala for kaffeekstrakter og cikorieekstrakter vil ikke have nogen nævneværdige konsekvenser for markedet, hverken for producenter eller forbrugere. Forslaget er blot en videreførelse af det, der allerede er fastsat i fællesskabsretten og de nationale lovgivninger. Der kan ikke forventes nogen overgangsvirkninger, eftersom gennemførelsen af disse bestemmelser allerede har fundet sted.

7. Henvisning til arbejdsprogrammet

Forelæggelse af nærværende forslag for Europa-Parlamentet og Rådet indgår ikke i det nuværende arbejdsprogram, fordi direktivet ændres som følge af omskrivningen af direktivet om kaffeekstrakter og cikorieekstrakter. Kommissionen gav udtryk for sin hensigt på dette område i en betragtning i det omskrevne direktiv.

8. Relevans for EØS

Dette forslag er omfattet af aftalen om Det Europæiske Økonomiske Samarbejdsområde.

9. Høring af eksterne organisationer

RNIB (Royal National Institute for the Blind) har i en skrivelse af 10. januar 2000 til kommissær David Byrne insisteret på, at de obligatoriske værdiskalaer bevares.

AFCASOLE (Association of Soluble Coffee Manufacturers in the European Community) har i en skrivelse af 9. marts 2000 fra foreningens formand til Kommissionen anmodet om fortsat anvendelse af de eksisterende obligatoriske værdiskalaer for kaffeekstrakter og cikorieekstrakter.

2000/0235 (COD)

Forslag til

EUROPA-PARLAMENTETS OG RÅDETS DIREKTIV

om ændring af direktiv 80/232/EØF for så vidt angår værdiskalaen for nominelle vægtmængder for kaffeekstrakter og cikorieekstrakter

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen [1],

[1] EFT C , , s. .

under henvisning til udtalelse fra Det Økonomiske og Sociale Udvalg [2],

[2] EFT C , , s. .

i henhold til fremgangsmåden i traktatens artikel 251, og

ud fra følgende betragtninger:

(1) For at gøre fællesskabsretten mere gennemsigtig bør alle værdiskalaer for nominelle mængder for færdigpakkede varer fremgå af én enkelt retsakt, nemlig Rådets direktiv 80/232/EØF [3].

[3] EFT L 51 af 25.2.1980, s. 1.

(2) Værdiskalaen for nominelle vægtmængder for færdigpakkede varer som fastsat i artikel 4 i Rådets direktiv 77/436/EØF af 27. juni 1977 om indbyrdes tilnærmelse af medlemsstaternes lovgivninger om kaffeekstrakter og cikorieekstrakter [4], senest ændret ved Rådets direktiv 85/573/EØF af 19. december 1985 [5], bør derfor ikke længere være placeret i det produktspecifikke direktiv.

[4] EFT L 172 af 12.7.1977, s. 20.

[5] EFT L 372 af 31.12.1985, s. 22.

(3) Europa-Parlamentets og Rådets direktiv 1999/4/EF af 22. februar 1999 om kaffeekstrakter og cikorieekstrakter [6] ophæver direktiv 77/436/EØF med virkning pr. 13. september 2000 og indeholder en betragtning om, at man agter i direktiv 80/232 at indføje værdiskalaer for nominelle vægtmængder for færdigpakninger af de produkter, der er omfattet af direktivet.

[6] EFT L 66 af 13.3.1999, s. 26.

(4) Den obligatoriske værdiskala på fællesskabsniveau for nominelle mængder for kaffeekstrakter og cikorieekstrakter er fortsat nødvendig for at beskytte forbrugerne og sikre fri bevægelighed for disse færdigpakkede varer i hele Fællesskabet.

(5) Direktiv 80/232/EØF bør derfor ændres i overensstemmelse hermed -

UDSTEDT FØLGENDE DIREKTIV:

Artikel 1

Direktiv 80/232/EØF ændres således:

(1) Følgende stykke indsættes i artikel 5:

"Færdigpakninger indeholdende de i bilag I, punkt 12, nævnte varer må udelukkende markedsføres i de i punkt 12 anførte nominelle mængder."

(2) Bilag I ændres som beskrevet i nedenstående bilag I.

Artikel 2

Medlemsstaterne sætter de nødvendige love og administrative bestemmelser i kraft for at efterkomme dette direktiv senest den [...] [7]. De underretter straks Kommissionen herom.

[7] Direktivets ikrafttrædelsesdato.

Disse love og administrative bestemmelser skal, når de vedtages, indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

Artikel 3

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den [...].

På Europa-Parlamentets vegne På Rådets vegne

Formand Formand

BILAG I

Følgende punkt indsættes i bilag I til direktiv 80/232/EØF:

12. KAFFEEKSTRAKTER OG CIKORIEEKSTRAKTER (angivet i g)

50 - 100 - 200 - 250 (udelukkende for blandinger af kaffeekstrakter og cikorieekstrakter og for kaffeekstrakter, der udelukkende er beregnet til anvendelse i kaffeautomater) - 300 (udelukkende for kaffeekstrakter) - 500 - 750 - 1 000 - 2 000 - 2 500 - 3 000 - 4 000 - 5 000 - 6 000 - 7 000 - 8 000 - 9 000 - 10 000.

KONSEKVENSANALYSE FORSLAGETS KONSEKVENSER FOR VIRKSOMHEDERNE, HERUNDER ISÆR SMÅ OG MELLEMSTORE VIRKSOMHEDER (SMV'er)

Forslagets titel

Forslag til EUROPA-PARLAMENTETS OG RÅDETS DIREKTIV om ændring af direktiv 80/232/EØF for så vidt angår værdiskalaen for nominelle vægtmængder for kaffeekstrakter og cikorieekstrakter.

Dokumentets referencenummer

XXXXX

Forslaget

1. Hvorfor er der i betragtning af nærhedsprincippet behov for fællesskabslovgivning på området, og hvad er hovedformålet-

Foranstaltningen er et forslag, der bygger på traktatens artikel 95, om at ændre Rådets direktiv 80/232/EØF om indbyrdes tilnærmelse af medlemsstaternes lovgivning vedrørende værdiskalaer for tilladte nominelle mængder og nominelle rumfang for visse færdigpakkede varer for således at bevare de eksisterende obligatoriske værdiskalaer for vægtmængder. Det har følgende formål:

-at lade den obligatoriske værdiskala for vægtmængder, der er fastsat i direktivet om kaffeekstrakter og cikorieekstrakter, indgå i det horisontale direktiv om værdiskalaer for færdigpakkede varer.

Konsekvenser for virksomhederne

2. Hvilken erhvervssektor berøres-

a) Arten af de berørte virksomheder Producenter af kaffeekstrakter og cikorieekstrakter.

b) Er de berørte virksomheder og markeder koncentreret i bestemte regioner i EU- Producenterne af kaffeekstrakter og cikorieekstrakter er beliggende i hele EU.

c) Er der virksomheder i områder, der er berettigede til regionalstøtte under EFRU- Der kendes ikke til nogen særlig koncentration i sådanne områder.

3. Hvilke foranstaltninger skal virksomhederne træffe i henhold til forslaget-

Der bliver ikke tale om nogen umiddelbare konsekvenser for virksomhederne. Værdiskalaen er allerede obligatorisk, og medlemsstaterne har truffet gennemførelsesbestemmelser på dette område. Forslagets formål er at opretholde retsgrundlaget i fællesskabsretten.

4. Hvilke økonomiske konsekvenser forventes forslaget at få-

a) For beskæftigelsen Forslaget får ingen særlige virkninger for beskæftigelsen.

b) For investeringer og oprettelse af nye virksomheder Forslaget får ingen direkte virkninger for investeringer og oprettelse af nye virksomheder.

c) For virksomhedernes konkurrenceevne Forslaget vil ikke påvirke virksomhedernes konkurrenceevne.

5. Indeholder forslaget foranstaltninger, der tager højde for små og mellemstore virksomheders særlige situation (lempeligere eller særlige krav osv.)-

Forslaget indeholder ingen særlige foranstaltninger for små og mellemstore virksomheder.

Høring

6. Liste over organisationer, som er hørt om forslaget, og en kortfattet redegørelse for deres væsentligste synspunkter.

En skrivelse, hvori Kommissionen opfordres til at bevare de obligatoriske værdiskalaer for færdigpakkede varer, der er fastsat i sektordirektiverne om kaffeekstrakter og cikorieekstrakter, blev den 9. marts 2000 modtaget fra AFCASOLE - Association of Soluble Coffee Manufacturers in the European Community.